สรุปภาวะตลาดต่างประเทศ ประจำวันที่ 25 ส.ค. 2565
สรุปภาวะตลาดต่างประเทศ ประจำวันที่ 25 ส.ค. 2565
สรุปภาวะตลาดต่างประเทศ ประจำวันที่ 25 ส.ค. 2565
26 ส.ค. 2565

ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 300 จุดในวันพฤหัสบดี (25 ส.ค.) โดยได้ปัจจัยหนุนจากแรงซื้อหุ้นกลุ่มเทคโนโลยี และข้อมูลเศรษฐกิจที่แข็งแกร่งของสหรัฐ ขณะที่นักลงทุนจับตาการกล่าวสุนทรพจน์ของนายเจอโรม พาวเวล ประธานธนาคารกลางสหรัฐ (เฟด) ในการประชุมแจ็กสัน โฮล ในวันนี้
ดัชนีเฉลี่ยอุตสาหกรรมดาวโจนส์ปิดที่ 33,291.78 จุด พุ่งขึ้น 322.55 จุด หรือ +0.98%, ดัชนี S&amp;P500 ปิดที่ 4,199.12 จุด เพิ่มขึ้น 58.35 จุด หรือ +1.41% และดัชนี Nasdaq ปิดที่ 12,639.27 จุด พุ่งขึ้น 207.74 จุด หรือ +1.67%
ตลาดหุ้นยุโรปปิดบวกในวันพฤหัสบดี (25 ส.ค.) โดยได้แรงหนุนจากหุ้นกลุ่มน้ำมันและกลุ่มเทคโนโลยีที่ปรับตัวขึ้น แม้ความวิตกเกี่ยวกับวิกฤตพลังงานที่อาจนำไปสู่ภาวะเศรษฐกิจถดถอยนั้นได้สกัดกั้นการปรับตัวขึ้นของตลาดก็ตาม
ทั้งนี้ ดัชนี Stoxx Europe 600 ปิดที่ 433.36 จุด เพิ่มขึ้น 1.31 จุด หรือ +0.30%
ดัชนี CAC-40 ตลาดหุ้นฝรั่งเศสปิดที่ 6,381.56 จุด ลดลง 5.20 จุด หรือ -0.08%, ดัชนี DAX ตลาดหุ้นเยอรมนีปิดที่ 13,271.96 จุด เพิ่มขึ้น 51.90 จุด หรือ +0.39% และดัชนี FTSE 100 ตลาดหุ้นลอนดอนปิดที่ 7,479.74 จุด เพิ่มขึ้น 8.23 จุด หรือ +0.11%
ตลาดหุ้นลอนดอนปิดปรับตัวขึ้นในวันพฤหัสบดี (25 ส.ค.) โดยได้แรงหนุนจากหุ้นกลุ่มน้ำมันและเหมืองแร่ เนื่องจากราคาน้ำมันดิบและสินค้าโภคภัณฑ์ปรับตัวขึ้น แม้การปรับตัวขึ้นของตลาดเป็นไปอย่างจำกัด เนื่องจากนักลงทุนระมัดระวังในการซื้อขายหุ้นก่อนการประชุมประจำปีของธนาคารกลางทั่วโลกที่เมืองแจ็กสันโฮล รัฐไวโอมิงในสัปดาห์นี้
ดัชนี FTSE 100 ตลาดหุ้นลอนดอนปิดที่ 7,479.74 จุด เพิ่มขึ้น 8.23 จุด หรือ +0.11%
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงในวันพฤหัสบดี (25 ส.ค.) โดยตลาดถูกกดดันจากความกังวลที่ว่า การปรับขึ้นอัตราดอกเบี้ยของธนาคารกลางสหรัฐ (เฟด) จะส่งผลให้ความต้องการใช้น้ำมันชะลอตัวลง นอกจากนี้ นักลงทุนยังกังวลว่าหากการเจรจาข้อตกลงนิวเคลียร์ระหว่างอิหร่านและชาติตะวันตกมีความคืบหน้า ก็อาจปูทางให้อิหร่านกลับมาส่งออกน้ำมันได้อีกครั้ง
ทั้งนี้ สัญญาน้ำมันดิบ WTI ส่งมอบเดือนต.ค. ร่วงลง 2.37 ดอลลาร์ หรือ 2.5% ปิดที่ 92.52 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนต.ค. ลดลง 1.88 ดอลลาร์ หรือ 1.9% ปิดที่ 99.34 ดอลลาร์/บาร์เรล
สัญญาทองคำตลาดนิวยอร์กปิดบวกติดต่อกันเป็นวันที่ 3 ในวันพฤหัสบดี (25 ส.ค.) เนื่องจากการอ่อนค่าของสกุลเงินดอลลาร์และการชะลอตัวของอัตราผลตอบแทนพันธบัตรสหรัฐเป็นปัจจัยหนุนตลาด ขณะที่นักลงทุนจับตานายเจอโรม พาวเวล ประธานธนาคารกลางสหรัฐ (เฟด) ซึ่งจะกล่าวสุนทรพจน์ในการประชุมประจำปีของเฟดที่เมืองแจ็กสัน โฮลในวันนี้
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 9.9 ดอลลาร์ หรือ 0.56% ปิดที่ 1,771.4 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 21.3 เซนต์ หรือ 1.13% ปิดที่ 19.12 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 7.1 ดอลลาร์ หรือ 0.82% ปิดที่ 873.9 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 114.20 ดอลลาร์ หรือ 5.6% ปิดที่ 2,139.80 ดอลลาร์/ออนซ์
ดอลลาร์สหรัฐอ่อนค่าลงเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันพฤหัสบดี (25 ส.ค.) เนื่องจากนักลงทุนชะลอการซื้อดอลลาร์ ก่อนที่นายเจอโรม พาวเวล ประธานธนาคารกลางสหรัฐ (เฟด) จะขึ้นกล่าวสุนทรพจน์ในการประชุมที่เมืองแจ็กสัน โฮลในวันนี้
ทั้งนี้ ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.19% แตะที่ระดับ 108.4670
ดอลลาร์อ่อนค่าลงเมื่อเทียบกับเงินเยน ที่ระดับ 136.46 เยน จากระดับ 137.09 เยน และอ่อนค่าเมื่อเทียบกับฟรังก์สวิส ที่ระดับ 0.9635 ฟรังก์ จากระดับ 0.9670 ฟรังก์ นอกจากนี้ ดอลลสาร์สหรัฐยังอ่อนค่าลงเมื่อเทียบกับดอลลาร์แคนาดา ที่ระดับ 1.2937 ดอลลาร์แคนาดา จากระดับ 1.2976 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 0.9973 ดอลลาร์ จากระดับ 0.9965 ดอลลาร์ ขณะที่เงินปอนด์แข็งค่าขึ้นแตะที่ระดับ 1.1828 ดอลลาร์ จากระดับ 1.1788 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.6978 ดอลลาร์สหรัฐ จากระดับ 0.6906 ดอลลาร์สหรัฐ